 

RELAŢIA DINTRE POLITICA EUROPEANĂ DE SECURITATE ŞI APĂRARE ŞI NATO

 

 

1. Evoluţia raporturilor strategice dintre Uniunea Europeană şi Alianţa Nord-Atlantică

 

 

Relaţia dintre Europa şi Statele Unite ale Americii trece printr-o perioadă de redefinire a raporturilor strategice. Din toate punctele de vedere, SUA sunt mult mai apropiate de Europa decât de orice alt continent sau grup de state. Derivată din principiile şi tradiţia europeană, politica americană a fost permanent sensibilă faţă de relaţia cu Europa, atât la începutul secolului XX, cât, mai cu seamă, după 1945, de când SUA şi-au arogat rolul de pater securitas pentru Europa Occidentală1. Integrarea europeană a fost nu numai încurajată, ci şi determinată de dorinţa americană de a pune capăt disputelor istorice europene, care au implicat Statele Unite în două conflicte mondiale.

Demonstrând dorinţa de a promova contribuţia europeană, prima menţiune a pilonului european al NATO s-a regăsit chiar în discursurile preşedintelui J.F. Kennedy, care invita europenii să acorde mijloace sporite apărării comune, prin aceasta contribuind la asumarea responsabilităţii propriei apărări. De asemenea, se încerca facilitarea comunicării transatlantice prin reducerea divizării dintre statele europene. Dezvoltarea acestui concept a condus la necesitatea creării European Security and Defense Identity (ESDI)2 în interiorul Alianţei Nord-Atlantice.

Nucleul dur al raportului transatlantic, reprezentat prin angajamentul de apărare reciprocă, nu a fost afectat de disputele ocazionale dintre statele europene membre ale UE şi SUA. Mai mult, pregătirile europene privind responsabilitatea forţei comune se referă, deocamdată, la acţiuni în afara prevederilor art. 5 al Tratatului de la Washington, în cazul unui atac, liderii europeni fiind conştienţi de necesitatea cooperării cu SUA.

Părerea majorităţii analiştilor politici este aceea că legătura dintre SUA şi Europa este realizată prin politica Marii Britanii, care va fi întotdeauna resortul acestei comunităţi transatlantice, jucându-şi cu abilitate interesele de menţinere a forţelor militare americane în Europa şi de conturare a unei apărări europene numai împreună cu acestea.

Tot legătura transatlantică a fost elementul care a atras statele foste comuniste ale Europei de Est, intrarea sub umbrela NATO întărindu-le sentimentul de securitate. Pentru ţările est-europene, numai Statele Unite au şi vor avea forţa necesară contrabalansării arsenalului ex-sovietic şi capacitatea de proiectare a forţelor care să ofere o garanţie de securitate credibilă.

Încă din 1990, SUA s-au opus transformării UE într-o alianţă militară, interpretând proiectul european ca o tentativă, similară propunerilor Rusiei, de subminare a NATO. Liderii americani au considerat că prin crearea unei apărări europene exclusive se vor dubla instituţiile militare şi cheltuielile necesare asigurării securităţii europene. Temându-se că proiectul european va duce la sfârşitul NATO, oficiali ai Pentagonului au ameninţat chiar că SUA se vor retrage unilateral din NATO, dacă UE dezvoltă forţa europeană în sensul unei armate operaţionale3. 

În principal, Franţa este cea care se opune unei preeminenţe constante şi de durată a SUA în politica de securitate europeană4. De altfel, Franţa este promotoarea şi susţinătoarea cea mai hotărâtă a proiectului European Security and Defence Policy (ESDP)5 dezvoltat în cadrul UE pentru a pune bazele armatei europene.

Divergenţe puternice de opinie au existat între Franţa şi Statele Unite pe tema comandamentului sudic al NATO, comanda acestuia fiind solicitată în repetate rânduri de Franţa, în numele UE, SUA refuzând categoric acest lucru. De asemenea, se pot aminti criticile aduse de liderii francezi sistemului de interceptare şi analiză a comunicaţiilor, Echelon6, aflat în exploatarea statelor anglo-saxone, prin care SUA şi Marea Britanie pot asculta aproape toate comunicaţiile europene.

Totodată, o serie de analişti consideră că Europa şi America se depărtează una de cealaltă, din cauza dispariţiei celor trei factori care le-au unit după al doilea război mondial: ameninţarea sovietică, investiţiile americane în economia europeană şi generaţia elitelor politice care au învăţat să conlucreze anterior căderii regimului comunis7. Pe de altă parte, alţi analişti politici apreciază că, deşi ameninţarea sovietică nu mai există, poziţiile americană şi a UE au diferit în multe aspecte ale politicii internaţionale, iar economia europeană se află în competiţie cu cea a SUA, dar în ceea ce priveşte conlucrarea elitelor politice, europenii şi americanii împărtăşesc încă multe dintre valorile şi principiile comune exprimate în urmă cu 55 de ani, argumentul hotărâtor fiind acela că nici un stat membru al UE nu doreşte desfiinţarea NATO8.

În ultima perioadă de timp, principala problemă între statele aliate pare să fie reprezentată de poziţiile divergente asupra Sistemului Defensiv Antirachetă (SDA), această recentă iniţiativă americană înscriindu-se, potrivit analiştilor politici, în tiparele politicii izolaţioniste ale SUA. Deşi preşedintele SUA a declarat că SDA ar putea fi folositor şi Europei, urmând să o includă în "umbrela protectoare", opoziţia Franţei şi Germaniei au determinat o reacţie negativă a statelor membre ale Uniunii Europene faţă de proiectul american. Europenii consideră că implementarea sistemului ar modifica echilibrul strategic, protejând exclusiv teritoriul naţional american în faţa unui atac nuclear, ceea ce ar duce la decuplarea apărării europene de cea americană. 

Potrivit analiştilor politici, "cei 15" vor menţine actuala structură de securitate, realizată cu Statele Unite, deoarece atât principiile comune, cât mai ales interesele celor două continente se vor păstra convergente cel puţin pentru următoarele trei decenii. Pentru a păstra integritatea legăturii transatlantice, viitoarele politici ale UE vor trebui să reducă temerile americane cu privire la neparticiparea la unele decizii, realizând totodată diferenţierea aspectelor de care se va ocupa UE, faţă de cele care vor rămâne în competenţa NATO. În acest sens, va fi necesară o clarificare a aspectelor de soft or hard security, implicând o divizare clară a competenţelor între state: rezolvarea ameninţărilor non-militare rămânând în sarcina UE, rezolvarea ameninţărilor cu agresiune armată fiind de competenţa SUA9. 

Numai o creştere spectaculoasă a importanţei continentului asiatic, determinată de componentele economică şi politică luate cumulativ, va putea determina SUA să abandoneze legătura cu Europa, ceea ce, în opinia analiştilor, este foarte greu de realizat în următoarea perioadă. În plus, este nevoie de mai mult de o generaţie de politicieni, care să convingă spectrul politic că principiile şi valorile comune spaţiului reprezentat de Oceanul Pacific sunt net superioare celor ale spaţiului situat pe ţărmul Oceanului Atlantic10.

 

  

2. Sistemul de securitate european

 

 

Dezvoltarea unui sistem de securitate al Uniunii Europene reprezintă una dintre cele mai importante probleme ale organizaţiei europene: se va transforma UE într-o alianţă defensivă? În acest context, experţii principalelor structuri europene aduc în discuţie unele chestiuni: de ce mai are nevoie UE pentru a întruni elementele definitorii ale unei alianţe, după ce s-a decis înfiinţarea unui Stat-Major comun al Uniunii, care va avea o forţă operaţională de aproximativ 60.000 de militari? Sunt statele europene dornice să-şi asigure securitatea în comun cu americanii sau nu? În cazul în care răspunsul la această întrebare este pozitiv, ce formă va avea structura de securitate europeană la începutul secolului XXI pentru a nu dubla sau înlătura ajutorul american? Cum va arăta legătura transatlantică în următorii 30 de ani? 

Experţii europeni apreciază că implicaţiile unui astfel de proces complex, cum este cel de creare a unei securităţi europene, nu au termen de comparaţie în istorie. Niciodată de la formarea statelor moderne nu a existat o integrare, în mod voluntar, la toate nivelurile, a unor entităţi statale, aşa cum o reflectă prezentul Uniunii Europene. Dar UE nu reprezintă întru totul Europa geografică. Astfel, organizaţiile internaţionale politice sau militare trebuie să aibă în vedere următoarele probleme: care va fi rolul Consiliului Europei atunci când UE va adopta Carta Drepturilor Fundamentale pentru statele sale membre? Ce rol va mai avea OSCE în momentul în care UE va cuprinde aproape toate statele europene în prezent membre ale OSCE? Va rămâne OSCE singurul forum regional de dialog cu Rusia? Vor rămâne statele fost-sovietice, cu excepţia ţărilor baltice, singurele ţări europene în afara UE? Care vor fi termenii de colaborare între UE şi Rusia, plus fostele ţări sovietice?

În opinia experţilor politici şi militari, conceptul modern de securitate include cinci factori cumulativi, securitatea unei entităţi statale fiind asigurată dacă se ţine cont de fiecare dintre următoarele cinci componente: componenta politică a securităţii, componenta militară, componenta economică, componenta societală şi cea ecologică11. Aceştia apreciază că problematica securităţii nu se confundă cu funcţionarea normală a statului pe aceste dimensiuni, ci se referă numai la ameninţările care, prin dimensiunile menţionate, pun în pericol însăşi existenţa statului. 

Astfel, componenta politică a securităţii se referă la stabilitatea organizaţională a statelor, a sistemelor de guvernământ şi a ideologiilor care le legitimează.

Componenta militară a securităţii priveşte interconexiunea următoarelor două niveluri: al armelor ofensive şi al capacităţilor defensive ale statelor, împreună cu percepţia statelor despre intenţiile celorlalţi participanţi la viaţa internaţională.

Securitatea economică priveşte accesul la resurse, finanţare şi pieţe necesare pentru a susţine nivele acceptabile ale dezvoltării şi puterii statului. 

Securitatea societală reprezintă menţinerea unor condiţii acceptabile pentru a permite procesul de evoluţie a identităţii naţionale colective, a modelelor tradiţionale ale limbii, culturii, religiei şi obiceiurilor unui popor. Evoluţia evenimentelor a scos în evidenţă faptul că unele dintre cele mai mari probleme pentru securitatea europeană le va pune componenta privind societatea, datorită situaţiilor existente în statele baltice, Bosnia-Herţegovina, Transnistria, Macedonia, Kosovo, Belarus şi Muntenegru. 

Securitatea mediului înconjurător priveşte păstrarea la nivel local a biosferei planetare, ca suport esenţial al sistemului de care depind toate celelalte activităţi umane. 

 

2.1. Evoluţia şi redefinirea legăturilor între statele membre ale UE şi NATO

 

Din perspectiva securităţii, Uniunea Europeană a dezvoltat un sistem regional de interdependenţă între statele sale membre şi a instituit, împreună cu NATO, o componentă de securitate, fapt ce reflectă aplicarea conceptului de apărare enunţat de Karl Deutsch în lucrarea "Comunitatea politică şi spaţiul Nord-Atlantic"12. 

În aceeaşi ordine de idei se înscrie şi accepţiunea Grupului de la Copenhaga13, conform căreia regiunile de securitate au unele caracteristici specifice, ce sunt oglindite perfect de construcţia europeană14:

- au în componenţă două sau mai multe state;

- aceste state constituie o grupare geografică coerentă;

- relaţia între statele respective este marcată de interdependenţa din punctul de vedere al securităţii, în sens pozitiv sau negativ, dar care este oricum în mod semnificativ mai puternică între statele respective decât cea dintre ele şi alte entităţi din afara comunităţii;

- modelul securităţii interdependente trebuie să fie profund şi durabil.

 

2.2. Scurt istoric privind crearea Politicii Externe şi de Securitate Comună (PESC)

 

Parcurgând succint istoria creării unei Politici Externe şi de Securitate Comună, analiştii politici evidenţiază momentul deciziei politice de a se permite reînarmarea Germania, la începutul anilor '50, când, pentru atingerea acestui obiectiv Franţa, Germania, Italia, Belgia, Luxemburg şi Olanda au pus bazele proiectului Comunităţii de Apărare Europene, iniţiind crearea unei armate europene comune. Proiectul a fost respins mai târziu (1954) de către Franţa, din cauza neînţelegerilor politice dintre ţările fondatoare15.

La trei ani după stabilirea Comunităţii Economice Europene, dorinţa de a reîncepe construcţia politică a aparţinut generalului De Gaulle, Christian Fouchet elaborând, în acest sens, trei propuneri în anii 1961-1962, cunoscute sub numele de "Planul Fouchet". Cooperarea interstatală trebuia să conducă la o politică externă unică, statele membre trebuiau să-şi întărească securitatea în comun şi să-şi coordoneze politicile de apărare. Ultima dintre acestea prevedea consultări bilaterale periodice şi comitete comune de lucru, care pregăteau reuniunile la nivel înalt - inclusiv un comitet în domeniul apărării. A fost însă rândul celorlalte ţări europene să respingă semnarea "Tratatului asupra Uniunii Statelor" motivându-se că nu se doreşte o colaborare excesivă între state şi nici ruperea legăturii cu SUA şi NATO. Totuşi, în 1969, la summit-ul de la Haga, cei şase membri ai CEE au reafirmat necesitatea de a continua proiectul de unificare politică a Europei.

În 1970 s-a adoptat "Raportul Davignon", care a marcat începutul funcţionării pilonului Cooperării Politice Europene (CPE), deşi acesta se referea exclusiv la politica externă. În 1983, la Stuttgart, aspectele politice şi economice ale securităţii au fost incluse între obiectivele CPE. Până la momentul semnării Tratatului de la Maastricht (1992), diplomaţia occidentală şi-a armonizat poziţiile faţă de statele terţe, pe baza acordurilor informale, dar în lipsa unor structuri comune ale Comunităţii Economice Europene.

Tratatul de la Amsterdam (1999) a adus schimbări pragmatice privind unele probleme importante: s-a creat o celulă de planificare politică şi analiză, s-a înfiinţat poziţia de Înalt Reprezentant al PESC, s-a adoptat sistemul de vot al majorităţii calificate (QMV) pentru implementarea măsurilor şi extinderea cooperării în domeniul managementului de criză între UE şi UEO. Din acest moment, unele analize ale experţilor occidentali au apreciat că responsabilitatea PESC se restrânge doar la reacţii faţă de crizele ce pot apărea, în sensul intervenţiilor militare şi/sau diplomatice, deci incluzând aspectele legate de apărare16, iar altele au delimitat politica diplomatică şi de securitate de aspectele legate de apărare17.

În ceea ce priveşte crearea forţelor armate europene comune, semnalul a fost dat de Franţa şi Germania care au creat, în mai 1992, EUROCORPS, fapt ce reprezenta o primă etapă a procesului de structurare a unei apărări europene autonome. Această iniţiativă a continuat cooperarea bilaterală franco-germană, care a demarat în 1963, în contextul juridic fixat de Tratatul de la Élysée (1963). 

Scopul creării acestui corp de armată comun franco-german a fost acela de a contribui la apărarea Europei, în conformitate cu prevederile Art. 5 al Tratatului fondator al Uniunii Europei Occidentale (UEO), menţinerea păcii şi asigurarea asistenţei umanitare în afara zonei de acţiune a NATO. Din punct de vedere politic, analiştii apreciază că momentul ales pentru crearea EUROCORPS, începutul anilor '90, a reprezentat soluţia de compromis faţă de răcirea relaţiilor franco-germane în momentul unificării Germaniei: Franţa dorea să menţină trupe pe teritoriul Germaniei unificate, fiind obligată în acelaşi timp să trateze fostul adversar ca pe un partener egal18.

Chiar dacă, iniţial, această iniţiativă a fost tratată cu nepăsare de Marea Britanie şi Olanda, după puţin timp aceste două ţări s-au oferit şi ele să colaboreze pentru consolidarea corpului de armată comun, în urma obţinerii unor asigurări cu privire la preeminenţa NATO în domeniul apărării colective a aliaţilor. Ca urmare a iniţiativei lansate la summit-ul de la Chartres (1994), Marea Britanie a fost atrasă la formarea Grupului Aerian European (GAE). Această structură, care avea ca obiective realizarea complementarităţii tehnice între forţele aeriene naţionale, a fost extinsă în 1999, pentru a include Germania, Olanda, Belgia şi Spania. Aceste forţe europene au fost puse la dispoziţia UEO, fiecare având atribuţii diferite, misiunile lor fiind stabilite în Declaraţia de la Petersberg a UEO, semnată la 19 iunie 1992:

- contribuţia la apărarea comună a Aliaţilor europeni;

- intervenţii umanitare sau cu scopul de a evacua resortisanţii europeni din zonele de conflict;

- misiuni de menţinere a păcii;

- intervenţii ale forţelor combatante în cadrul gestiunii crizelor.

Ulterior, două noi unităţi multinaţionale, EUROFOR şi EUROMARFOR, au completat iniţiativa franco-germană. Cele două unităţi au fost create de către Franţa, Spania şi Italia la 15 mai 1995, în urma sesiunii ministeriale a UEO de la Lisabona. Prima este o unitate terestră uşoară, mobilă, concepută pentru intervenţii în cadrul crizelor de mică intensitate sau pentru acţiuni umanitare şi are în componenţă 10.000 de oameni. Cea de-a doua este o forţă maritimă, dotată cu capacităţi aeronavale aparţinând statelor membre ale UE, care le permite să controleze împreună întregul sector mediteranean, ceea ce nu s-ar fi putut realiza în mod individual.

În momentul actual, numai EUROCORPS îndeplineşte toată această gamă de misiuni. Grupul Aerian European nu participă la apărarea comună, iar EUROFOR şi EUROMARFOR sunt însărcinate numai cu menţinerea păcii.

Potrivit analiştilor, acest proces european de creare a unor forţe comune are şi o componentă simbolică, determinând o europenizare a mentalităţilor militare şi desfăşurarea de activităţi comune în cadrul diferitelor armate naţionale.

Un moment important în istoria PESC l-a constituit întâlnirea franco-britanică de la Saint-Malo, din 4 decembrie 1998. Pentru prima dată, în Declaraţia Comună asupra Apărării Europene, dată publicităţii cu acest prilej, s-a subliniat necesitatea ca Uniunea Europeană să aibă capacitatea de desfăşurare a unor acţiuni autonome, susţinută de forţe militare credibile, mijloacele pentru a decide folosirea lor şi pregătirea necesară îndeplinirii obiectivelor propuse. Era o schimbare istorică a poziţiei Marii Britanii faţă de conceptul de Politică de Securitate şi Apărare Comună europeană. Această schimbare reflectă o poziţie similară a Franţei în raport cu participarea la structurile militare integrate ale NATO, în momentul în care Alianţa reforma structurile de comandă. Respectând însă poziţia partenerilor americani tradiţionali, liderii britanicii propuneau eficientizarea managementului de criză, fără a dilua resursele destinate apărării comune; totodată, propuneau ca Uniunea să se ocupe de funcţiile politice ale UEO, iar NATO - de cele militare.

Totuşi, momentul decisiv al discuţiilor privind apărarea europeană este reprezentat de decizia Consiliului European de la Köln (1999) care a adoptat fuzionarea dintre PESC şi UEO. Cauzele principale au fost modesta performanţă europeană în reglementarea crizei din Kosovo şi dorinţa unei autonomii de execuţie faţă de NATO, respectând însă principiile legăturii transatlantice, şi anume pe cele ale dezvoltării unei securităţi europene împreună cu SUA. Deşi "cei 15" au aprobat în unanimitate această fuziune, în ciuda aparenţei revoluţionare, analiştii politici apreciază că această hotărâre nu este decât un compromis, deoarece înglobarea UEO în UE nu a presupus şi preluarea angajamentului de apărare colectivă exprimat în Art. 5 al Tratatului de la Bruxelles al UEO. Pe de o parte, fuziunea între PESC şi UEO este un progres în sensul extinderii PESC pentru includerea apărării printre prerogativele UE, dar, pe de altă parte, poate fi privită ca un regres, deoarece procedurile interguvernamentale ale UEO s-au inclus în mod exclusiv în cel de-al doilea pilon al Tratatului de la Maastricht. 

De asemenea, lucrările summit-ului de la Helsinki (1999) au adus noi precizări cu privire la cadrul stabilit la Köln, introducându-se pentru prima dată cifre şi termene concrete pentru forţa comună de apărare a UE. "Statele membre trebuie să fie pregătite ca, până în anul 2003, să poată desfăşura, într-un interval de 60 de zile şi pentru cel puţin un an, forţe militare numărând 50.000-60.000 de oameni pentru întregul spectru al sarcinilor de la Petersberg", se preciza în Concluziile preşedinţiei finlandeze a Consiliului Afacerilor Generale. În acelaşi timp, făcând referire la alte state interesate de domeniul securităţii europene, documentul semnat la Helsinki deschide şi posibilitatea contribuţiei acestora la managementul militar al crizelor de către UE.

În prezent, discuţiile privind proiectul european avansează destul de rapid, având loc şi modificări de conţinut ale acestuia. Astfel, la reuniunea Consiliului Miniştrilor Apărării ai UE din septembrie 2000, experţii militari au amendat cifra de 60.000 de persoane, evidenţiind faptul că, pentru atingerea obiectivelor fixate, ar fi mai potrivit să existe o forţă de 80.000 de persoane, susţinută de 350 de avioane de luptă şi 80 de nave militare. Acest lucru ar însemna că, în orice moment, UE trebuie să aibă 240.000 de soldaţi pregătiţi de intervenţie19. 

Primele contribuţii naţionale (în oameni şi echipamente) au fost înaintate cu prilejul reuniunii Miniştrilor Apărării din UE, în noiembrie 2000, la Bruxelles. Astfel, Marea Britanie şi-a propus să participe la această forţă europeană cu 14.000 de soldaţi şi aproape două treimi din marina regală, Germania va aloca aproximativ 12.500 de soldaţi şi tehnică blindată, iar contribuţia Franţei reprezintă 12.000 de oameni şi tehnică radar. 

Cu toate acestea, o serie de analişti politici apreciază că nu este clară direcţia în care se îndreaptă PESC, în ciuda progresului realizat prin preluarea parţială a funcţiilor UEO de către UE. Dacă pentru moment nu se ridică problema interacţiunii dintre cele două articole 5, deci a angajamentului de apărare colectivă din cadrul celor două tratate de alianţă vest-europene (Tratatul fondator NATO şi cel al UEO), prevederile documentelor adoptate la Köln fac referire la o poziţie de egalitate între UE şi NATO. În plus, modelul NATO de cooperare politică orientează cooperarea europeană în domeniul apărării20. 

O continuare a integrării pe orizontală în probleme de apărare întăreşte calea includerii componentei militare în structura UE, fără ca acest fapt să reprezinte crearea unui superstat federal european cu o armată unică. Potrivit analiştilor britanici, această cale nu va fi una uşoară, deoarece, chiar dacă se va crea o armată interguvernamentală europeană, vor trebui să treacă cel puţin zece ani pentru a pregăti şi exploata eficient un corp operaţional care să folosească 80.000 de militari prin rotaţie21. 

Pe de altă parte, analiştii politici consideră că un superstat european, creat pe structura Uniunii Europene, va trebui să aibă o armată unică, gata să-i apere graniţele definite clar, a cărei organizare să pornească de la existenţa unui ministru-comisar al Apărării europene, de la conceperea unei strategii de securitate eficientă, în care să primeze apărarea şi securitatea entităţii statale, toate acestea bazate pe un Stat-Major General European, care să conducă o armată bine finanţată şi echipată. Dar în problema finanţării forţelor armate, statele membre ale UE trebuie să aloce, de pe acum, importante surse de venit pentru a putea asigura o politică de înzestrare, care să transforme în realitate discuţiile privind o armată europeană. În prezent, statele UE, luate împreună, nu alocă sectorului militar decât 1,97% din PIB-ul european comun şi tendinţa este descrescătoare, în timp ce SUA cheltuie pentru forţele militare 3,4% din PIB. Statele considerate eurosceptice (Marea Britanie, Danemarca, Suedia) au afirmat că nu va exista şi că nu e de dorit existenţa unei astfel de Europe, aceasta putând însemna ruperea legăturii cu SUA şi desfiinţarea NATO. Statele considerate optimiste (Franţa, Germania, Belgia) au afirmat că bazele superstatului sunt deja create prin deciziile de la Saint-Malo, Köln şi Helsinki.

Analiştii militari consideră că pentru succesul procesului este nevoie de o împărţire a competenţelor şi responsabilităţilor de înzestrare în Europa, urmând ca fiecare ţară, în funcţie de tradiţie şi capacităţi, să producă doar o componentă specializată a sistemului de apărare: de exemplu, germanii - blindate, britanicii - aviaţie şi rachete, francezii şi italienii - telecomunicaţii şi radare, olandezii - echipamente individuale, etc. 

Declaraţia comună adoptată de UE şi NATO cu prilejul reuniunii comune, desfăşurată la 16 decembrie 2002, la Bruxelles, a deschis calea unei cooperări politice şi militare consolidate a celor două organizaţii în domeniul managementului crizelor şi prevenirii conflictelor.

Documentul stabileşte principiile cooperării politice EU-NATO şi asigură Uniunii Europene accesul la capabilităţile de planificare şi logistice necesare propriilor operaţiuni militare22. 

 

2.3. Importanţa extinderii UE pentru asigurarea unui climat de securitate şi prosperitate în Europa

 

Extinderea spre Est a Uniunii va costa aproximativ 80 de miliarde de euro, după cum precizează un raport al Ministerului de Externe german. În document se arată că Uniunea Europeană trebuie să se implice financiar deoarece nu există decât două alternative, "ori Vestul va stabiliza Estul, ori Estul va destabiliza Vestul" . Însă măsura va fi şi mai greu de luat decât pare, pentru că în majoritatea statelor membre ale UE doar o treime dintre cetăţeni cred că extinderea trebuie să fie o prioritate.

Analiştii politici consideră că extinderea securităţii UE va fi un succes dacă ţărilor din Est li se va oferi posibilitatea de a juca un rol activ şi important în acest proces, făcându-se referire la Polonia şi România, care vor fi stâlpii estici ai Uniunii. Prin extinderea către Est, UE va ajunge la Marea Neagră şi va completa centura de securitate în jurul Iugoslaviei, pentru a asigura democratizarea acestei ţări şi pacificarea Balcanilor. Întărirea colaborării la nivel politic între cele 27 de state "va dezvolta coeziunea necesară spre afirmarea acelei conştiinţe europene, element atât de necesar pentru asigurarea securităţii continentului"23.

Din perspectiva militară, UE va putea să împartă cu noile state membre sarcinile şi costurile necesare pentru implementarea păcii şi asigurarea stabilităţii în diverse zone de pe continent. 

Analiştii politici consideră că efectele negative ale extinderii UE se vor face simţite cu precădere asupra ţărilor situate la Est şi Sud: Rusia, Ucraina, Belarus şi Turcia, în cazul în care aceasta din urmă nu intră în UE. În acest context, preşedintele rus, Vladimir Putin, a abordat recent anumite probleme ale extinderii cu liderii UE, principala ofertă a Rusiei fiind construirea de noi căi de transport a ţiţeiului către Vest. Deşi analiştii nu exclud aderarea Rusiei la UE, într-un viitor îndepărtat, aceasta nu reprezintă un proiect serios pentru următoarea jumătate de secol, chiar dacă europenii şi ruşii au decis promovarea cooperării în domeniul gestiunii operaţionale a crizelor şi instituirea - la nivelul şi în formele potrivite - a unor consultări specifice în privinţa problemelor de securitate şi apărare, potrivit comunicatului final al summit-ului UE-Rusia (2000)24.

 

2.4. Construcţia unei noi structuri militare europene

 

Recenta alianţă neoficială dintre Germania, Franţa şi Belgia, la care s-a raliat şi Luxemburg, a propus cu prilejul mini-summit-ului care a avut loc la Bruxelles, la 29 aprilie 2003, înfiinţarea până în anul 2004 a unui nucleu militar pentru planificarea şi conducerea operaţiunilor europene. Nucleul militar este structurat pe două nivele: capacităţi şi capabilităţi militare. Prima structură ar putea desfăşura activităţi militare fără a se recurge la capacităţile militare ale NATO. A doua structură ar urma să desfăşoare diferite operaţiuni cu sprijinul logistic al Alianţei. Ambele structuri ar urma să fie deschise tuturor statelor membre ale Uniunii Europene interesate. De asemenea, cele patru ţări apreciază ca necesară înfiinţarea, într-o primă etapă, a unui comandament comun UE-NATO care să coordoneze operaţiunile strategice de transport aerian, precum şi crearea Agenţiei Europene pentru Dezvoltarea Capabilităţilor Militare. Înfiinţarea Agenţiei Europene va conduce la obţinerea unui mediu favorabil dezvoltării unei industrii de armament competitive. Au mai fost propuse: înfiinţarea unui Colegiu European de Securitate şi Apărare, precum şi a unui sistem pentru ajutor umanitar de urgenţă în situaţii de dezastru, în cooperare cu ECHO (Oficiul Comisiei Europene pentru Ajutor Umanitar), reformularea misiunilor Petersberg pentru prevenirea conflictelor şi managementul crizelor.

În vederea îmbunătăţirii capacităţilor de comandă şi control atât ale UE cât şi ale NATO, cei patru miniştri ai apărării ai statelor semnatare ale declaraţiei comune vor lua măsurile necesare pentru înfiinţarea unui cartier general al forţelor multinaţionale mobile europene, nu mai târziu de anul 2004.

În privinţa dezvoltării Forţei de Reacţie Rapidă europene, liderii celor patru state au propus crearea unui nucleu de capacităţi în jurul brigăzii militare franco-germane, care ar putea implica structuri de comandă belgiene şi trupe de recunoaştere aparţinând Luxemburgului. 

Iniţial, propunerea belgiană s-a axat pe ideea înfiinţării unui cartier general european separat de cel al NATO, dar această propunere a fost dur criticată de diplomaţi americani şi britanici. În cele din urmă, preşedintele Franţei şi cancelarul Germaniei au propus formulări mai conciliante şi care să nu excludă din start cooperarea cu NATO. Premierul belgian, Guy Verhofstadt, a declarat că UE nu poate fi luată în serios la nivel global fără o componentă de apărare. "Dacă dorim să contăm pe scena internaţională, dacă dorim să evităm divizarea Uniunii Europene, pe care am trăit-o în timpul crizei irakiene, atunci este absolut necesar să avem acest instrument, adică apărarea europeană", a spus el.

"A venit momentul să intrăm într-o nouă etapă în construcţia Europei securităţii şi apărării, pe baza unor capacităţi militare sporite", se arată în declaraţia comună dată publicităţii la sfârşitul reuniunii, care este semnată de cancelarul german Gerhard Schroeder, premierul belgian Guy Verhofstadt, premierul luxemburghez Jean-Claude Juncker şi preşedintele francez Jacques Chirac. În declaraţie se reaminteşte importanţa relaţiilor dintre statele membre ale Uniunii Europene şi SUA, îndeosebi în cadrul NATO, exprimând speranţa celor patru lideri europeni într-o "reînnoire a relaţiei transatlantice". 

În conferinţa de presă comună desfăşurată la încheierea summit-ului, liderii celor patru state europene participante şi-au exprimat speranţa că şi alte ţări europene vor subscrie la aceste propuneri, subliniind însă că intenţia lor nu este aceea de a face concurenţă Alianţei Nord-Atlantice. 

"Documentul final insistă asupra caracterului fundamental al parteneriatului strategic dintre Europa şi Statele Unite în cadrul Alianţei Nord-Atlantice", a subliniat preşedintele Franţei, Jacques Chirac. 

"O Uniune Europeană consolidată în materie de securitate şi apărare nu este antagonistă şi nici nu intră în competiţie cu Alianţa Nord-Atlantică", a apreciat primul ministru belgian, Guy Verhofstadt, invitând actualele şi viitoarele state membre să susţină propunerile celor patru state.

"Ţin să subliniez că în cadrul NATO nu se simte un exces de influenţă americană, ci mai degrabă o insuficientă influenţă europeană. Din acest motiv ne-am reunit la Bruxelles, pentru a scoate în evidenţă această situaţie", a declarat, la rândul sau, cancelarul german, Gerhard Schroeder.

Premierul britanic Tony Blair declarase înaintea reuniunii de la Bruxelles că "este important să nu fie făcut nimic pentru a submina relaţia cu NATO. Singura bază de la care poate avansa apărarea europeană este compatibilitatea deplină cu NATO". Premierul britanic a subliniat că viziunea lui J. Chirac asupra unei Europe rivale SUA este periculos de destabilizatoare, T. Blair criticând ideea Franţei privind o lume cu diferite centre de putere care s-ar putea transforma rapid în centre rivale de putere.

Preşedintele Franţei, Jacques Chirac, a declarat, ca reacţie la cele afirmate de premierul britanic, că, în pofida prieteniei sale cu acesta şi cu Marea Britanie, împărtăşeşte "o opinie puţin diferită în ceea ce priveşte viitorul lumii". "Urmărind evoluţia ordinii mondiale se constată că se naşte, aproape firesc, o lume multipolară, indiferent dacă ne place sau nu. Acest lucru este inevitabil", a apreciat şeful statului francez. "În modul cel mai firesc se vor crea entităţi în jurul unor puteri ca Statele Unite, Europa, China, India şi Rusia, şi va fi nevoie de consolidarea relaţiilor şi de cooperare pentru a preveni confruntările de orice fel. Pentru a exista un echilibru, va fi nevoie de o Europă puternică şi o Americă puternică, strâns legate între ele prin valorile culturale comune. Aceasta înseamnă că relaţiile dintre Uniunea Europeană şi Statele Unite trebuie să fie relaţii de complementaritate şi parteneriat de pe poziţii egale. În caz contrar, se va crea o lume total diferită de cea pe care Franţa o întrevede pentru viitor şi o doreşte", a afirmat Jacques Chirac. 

Preşedintele francez a mai adăugat că diferenţele de opinie dintre el şi premierul britanic, Tony Blair, se datorează istoriei, culturilor şi tradiţiilor diferite ale ţărilor lor, dar acest lucru nu i-a împiedicat să coopereze strâns în materie de apărare comună europeană, precum şi în multe alte chestiuni de interes bilateral şi internaţional. 

La rândul lor, SUA au respins planul celor patru state membre UE, apreciind că NATO are nevoie de arme mai bune şi nu de noi structuri de comandă. Secretarul american al apărării, Donald Rumsfeld, a avertizat că mini-summit-ul va fi contraproductiv dacă va conduce spre o rivalitate cu NATO.

"O adevărată politică de apărare nu poate fi finalizată de trei sau patru ţări care acţionează singure", a declarat ministrul spaniol de externe, Ana Palacio. De asemenea, Javier Solana, a cerut liderilor europeni să se concentreze asupra consolidării capacităţilor militare şi nu să se ocupe de crearea de noi structuri. Purtătorul de cuvânt al NATO, Yves Brodeur, a declarat că Alianţa Nord-Atlantică este îngrijorată de modul în care vor fi realizate capabilităţile suplimentare în lipsa unor resurse financiare consistente, în condiţiile dublării în mod inutil a unor structuri de comandă.

 

  

3. Componenta de securitate a Alianţei Nord-Atlantice

 

 

Ca alianţă militară, NATO nu dispune de forţe militare proprii. La acţiunile multinaţionale, desfăşurate sub egida NATO, ţările membre ale Alianţei participă cu forţe naţionale, iar după încheierea misiunii, acestea sunt reintegrate în armatele ţărilor respective. NATO beneficiază totuşi de unele capacităţi de apărare comune: o flotă de avioane echipate cu sisteme de control şi avertizare timpurie AWACS25, care asigură capacităţi de alarmare timpurie şi supraveghere aeriană, prin transmiterea de date centrelor de comandă şi control - de pe sol, din aer sau de pe mare. În plus, un număr mic de personal militar îşi desfăşoară activitatea în cadrul Alianţei, ca parte a Forţei Aeropurtate de Avertizare timpurie, Forţei de Reacţie Rapidă şi Forţei Navale Permanente.

Potrivit Secretarului general al NATO, George Robertson, "capacităţile militare sunt inima şi sufletul Alianţei". În accepţiunea sa, termenul de capacităţi militare este similar cu credibilitate. Menţinerea credibilităţii Alianţei depinde de abilitatea acesteia de a face faţă strategiilor în continuă schimbare. NATO trebuie să răspundă numeroaselor provocări în domeniul securităţii, într-un mediu în care ameninţările evoluează la fel de repede ca tehnologia utilizată pentru combaterea lor.

Pentru a adapta capacităţile militare ale NATO la necesităţile acesteia, şefii de stat şi de guvern ai ţărilor membre au lansat, la Washington, la 25 aprilie 1999, Iniţiativa privind Capacităţile de Apărare (DCI)26. Potrivit noului Concept Strategic al Alianţei, elaborat la 24 aprilie 1999, obiectivele DCI urmăresc întărirea capacităţilor europene pentru apărare şi dezvoltarea identităţii de apărare şi a securităţii europene. Domeniile vizate de acest document sunt:

- mobilitatea;

- capacitatea de desfăşurare a forţelor şi susţinerea acestora;

- capacitatea de supravieţuire;

- eficacitatea şi interoperabilitatea sistemelor de informaţii, comandă şi control.

Deşi DCI prevede domenii clare pentru dezvoltarea capacităţilor Alianţei, atacurile teroriste din 11 septembrie 2001, din SUA, au impus noi îmbunătăţiri care să întărească capacităţile de apărare împotriva terorismului.

La reunirea Consiliului Atlanticului de Nord, din 6 iunie 2002, miniştrii apărării din ţările membre ale NATO au pus accentul pe:

- apărarea împotriva atacurilor chimice, biologice şi nucleare; 

- creşterea securităţii sistemelor de informaţii, comunicaţii şi de comandă; 

- îmbunătăţirea interoperabilităţii în ceea ce priveşte desfăşurarea de forţe şi în aspectele-cheie legate de eficacitatea luptei;

- desfăşurarea rapidă a forţelor şi susţinerea acestora în luptă.

În Declaraţia de la Praga, din 22 noiembrie 200227, se arată că "eforturile de a transforma şi adapta Alianţa la noile provocări nu trebuie considerate ca o ameninţare, de nici o ţară sau organizaţie, ci trebuie percepute ca o dovadă a hotărârii de a proteja populaţiile, teritoriile şi forţele proprii împotriva oricărui atac armat, inclusiv a atacurilor teroriste, venite din afară. Ţările membre ale NATO sunt hotărâte să împiedice, să se apere şi să se protejeze împotriva oricărui atac, în conformitate cu Tratatul de la Washington şi Carta ONU".

Referindu-se la rolul forţelor armate în combaterea terorismului, la conferinţa NATO - Rusia, din 9 decembrie 2002, Secretarul general al NATO preciza că în lupta antiteroristă forţele armate trebuie să acţioneze atât prin mijloace de apărare, destinate să reducă vulnerabilitatea la atacul asupra populaţiei, teritoriului, infrastructurii şi a sistemelor de comunicaţii şi informaţii, cât şi prin mijloace ofensive, care trebuie să prevină acţiunile teroriste. În cazul în care ar avea loc acţiuni teroriste, forţele armate trebuie să ia măsuri necesare pentru limitarea consecinţelor atacurilor teroriste şi pentru stabilizarea situaţiei, sprijinind autorităţile locale civile.

"Pentru asigurarea securităţii, este nevoie nu doar de planuri, ci şi de capacităţi şi forţe mobile, cu efective reduse, necesare pentru împiedicarea atacurilor teroriste şi pentru apărarea şi protecţia împotriva acestora. Aceasta înseamnă: suficiente mijloace de transport aeriene şi maritime, sisteme moderne de informaţii, comunicaţii, comandă şi control, capacităţi de luptă moderne, muniţii cu dirijare precisă şi echipament capabil să detecteze orice utilizare a armelor de nimicire în masă. În plus, este nevoie ca forţele militare să dobândească pregătirea corespunzătoare pentru a face faţă noilor misiuni şi pentru a fi pregătite să interacţioneze cu autorităţile civile, cu alte cuvinte, să acţioneze atât în misiuni de luptă, cât şi în misiuni de menţinere a păcii", sublinia secretarul general al NATO.

În paralel cu îmbunătăţirea capacităţilor operaţionale, au avut loc discuţii pentru organizarea forţelor NATO, care să răspundă noilor tipuri de ameninţări. Secretarul american al apărării, Donald Rumsfeld, a propus crearea Forţei de răspuns a NATO (NRF)28, cu capacităţi de desfăşurare rapidă în orice zonă a lumii, destinate conducerii operaţiilor întrunite integrate şi combaterii conflictelor, indiferent de amploarea acestora. Această propunere prevede o forţă întrunită alcătuită, prin rotaţie, din forţe combatante, puncte de comandă şi elemente de sprijin, care ar putea fi repede adaptate unor misiuni specifice.

În acelaşi context, la 8 mai a.c., Uniunea Europeană şi NATO au luat decizia creării unui grup de lucru pentru promovarea proiectelor de îmbunătăţire a capacităţilor militare şi pentru a răspunde la noile ameninţări la adresa securităţii. Cu acest prilej, George Robertson a apreciat că NATO şi UE au propriile lor obiective, dar atingerea acestora necesită aceleaşi mijloace. "Avem nevoie de capacităţi militare din secolul XXI pentru a înfrunta ameninţările secolului XXI", a subliniat Secretarul general al NATO.

Îmbunătăţirile prevăzute de Alianţă se referă nu doar la capacităţi, ci şi la modernizarea fundamentală a politicii şi structurii NATO. Noile concepte pun accentul, în egală măsură, pe capacitatea Alianţei de a combate atacurile teroriste, dar şi pe capacitatea Alianţei de a acţiona în sprijinul eforturilor comunităţii internaţionale în lupta împotriva terorismului. 

Recent, oficiali ai Alianţei au anunţat, în mod oficial, intenţia de reînnorie a strategiei NATO. Generalul american James Jones, comandantul SACEUR29, a anunţat implementarea a două dintre directivele noii Alianţe: crearea NRF şi reducerea personalului militar al ţărilor membre. Potrivit Comandantului suprem al Forţelor Aliate din Europa, ţările membre NATO trebuie să îşi reducă armatele, deoarece Alianţa nu îşi mai poate permite întreţinerea a circa 2,3 milioane de militari. "Aceste diminuări ale efectivelor trebuie să facă Alianţa mai eficientă, în special din punct de vedere al capacităţilor de a interveni în zone din afara Europei", a apreciat James Jones. El a menţionat că Statele Unite şi-au redus efectivele cu aproximativ 40% în ultimii 12 ani.

Noua forţă militară NATO de reacţie rapidă, care va include forţe de uscat, apă şi aeriene, îşi va începe activitatea în octombrie 2003. Generalul american a declarat că această forţă, alcătuită din 2-3000 de militari, va putea reacţiona în cinci zile, oferind Alianţei flexibilitatea tactică de care are nevoie. "Dimensiunea militară a NATO este în căutarea unor ajustări. Această forţă este diferită de tot ceea ce a experimentat NATO până acum", a apreciat comandantul SACEUR.

În prezent, sistemul de securitate european este supus unor schimbări dinamice. Organizaţiile internaţionale, ONU, OSCE, NATO şi UE, pun bazele sistemului de securitate colectiv, "Co-operative Security System", ce va reprezenta viitorul sistem de securitate regională din Europa30. Potrivit experţilor Centrului European pentru Studii de Securitate "George Marshall", singura organizaţie de securitate regională care "poate acţiona efectiv în toate cele patru segmente ale securităţii: securitatea individuală, securitatea colectivă, apărarea colectivă şi promovarea stabilităţii este NATO, întrucât dispune de capacităţi politico-militare care pot face faţă noilor ameninţări". În paralel cu extinderea şi transformarea Alianţei, are loc procesul de lărgire şi consolidare a Uniunii Europene, treptat, între NATO şi instituţiile de securitate ale UE putând avea loc un transfer de sarcini în prevenirea conflictelor şi în managementul crizelor. 

 

3.1. Relaţiile NATO-Rusia

 

Ameninţările apărute după 11 septembrie 2001 şi provocările secolului XXI au impus noi relaţii de interdependenţă în politica mileniului III. Asigurarea securităţii în zona euroatlantică şi păstrarea valorilor democraţiei într-o Europă liberă şi unită sunt obiective care nu se pot realiza decât prin consens. Deoarece Rusia are un rol important în sistemul de securitate europeană, după încheierea războiului rece, NATO a acordat o atenţie aparte relaţiilor de cooperare cu această ţară. Astfel, la 27 mai 1997, s-a semnat actul ce stabileşte normele care guvernează relaţiile reciproce, cooperarea şi securitatea între NATO şi Federaţia Rusă. 

Membră fondatoare a Consiliului de Cooperare Nord-Atlantic, Rusia s-a alăturat Parteneriatului pentru Pace în anul 1994, odată cu dezvoltarea unui program practic de cooperare în domenii specifice. Pe baza actului semnat în anul 1997 a fost creat Consiliul Comun Permanent NATO-Rusia, forum de consultanţă pe probleme de apărare, care vizează realizarea încrederii reciproce şi înlăturarea neînţelegerilor prin dialog, pe baza unui program de cooperare în domeniul apărării şi al securităţii.

O primă realizare a colaborării a fost înfiinţarea, la 18 mai 1998, a Misiunii Rusiei la NATO, iar în februarie 2001, la Moscova a fost inaugurat Biroul de informare NATO. 

Începând cu anul 1996, angajamentul comun de promovare a păcii şi stabilităţii în Balcani s-a concretizat prin participarea soldaţilor ruşi la Forţa de Implementare a Păcii (IFOR)31 şi la Forţa de Consolidare a Păcii (SFOR)32 din Bosnia şi Herţegovina. În pofida diferenţelor de opinie cu privire la acţiunile militare din Kosovo, cooperarea neîntreruptă dintre NATO şi Rusia reflectă, în egală măsură, atât responsabilitatea politică comună, cât şi eforturile pentru implementarea Acordului de Pace de la Dayton, semnat în anul 1995. 

În mai 1996, între NATO şi Ministerul rus al Apărării civile a fost semnat un memorandum privind pregătirea şi planificarea apărării civile în situaţii de necesitate, precum şi eliminarea consecinţelor în caz de dezastre naturale. Prin acesta se urmăresc atât dezvoltarea capacităţii necesare acţionării în comun în caz de cutremure şi inundaţii, cât şi coordonarea acţiunilor pentru detectarea şi prevenirea dezastrelor.

De asemenea, odată cu semnarea memorandumului cu privire la cooperarea tehnologică şi ştiinţifică dintre NATO şi Ministerul rus pentru Ştiinţă şi Tehnologie, la 28 mai 1998, s-au pus bazele unui program de cooperare pe plan ştiinţific şi în domeniul mediului. Sub coordonarea unui comitet întrunit de cooperare ştiinţifică şi tehnologică, programul se axează pe trei domenii specifice, de mare interes pentru Rusia: fizica plasmei, biotehnologie, prognozarea şi prevenirea catastrofelor naturale şi industriale.

După atacurile teroriste din 11 septembrie, cooperarea în domeniul luptei antiteroriste s-a intensificat. Printr-o declaraţie comună formulată după sesiunea extraordinară a Consiliului Comun Permanent (PJC)33, din 12 septembrie 2001, NATO şi Rusia au făcut apel la întreaga comunitate internaţională pentru a se uni în lupta antiteroristă.

La întrunirea din 14 mai 2002, de la Reykjavik, a Consiliului PJC, miniştrii de externe au elaborat declaraţia comună intitulată "Relaţiile NATO-Rusia: o nouă perspectivă", adoptată ulterior de şefii de state şi de guverne din ţările membre ale NATO, în cadrul summit-ului NATO-Rusia, desfăşurat la Roma la 28 mai 2002. Declaraţia de la Roma a pus bazele Consiliului NATO-Rusia (NRC)34 - mecanism de consultanţă şi cooperare, de luare a deciziilor şi acţiune în comun, în probleme de interes privind securitatea în zona euroatlantică.

Consiliul NATO-Rusia a înlocuit PJC şi, asemenea acestuia, are la bază Actul fundamental asupra relaţiilor mutuale NATO- Rusia. Spre deosebire de PJC, care facilita consultanţa şi schimbul de informaţii între NATO şi Rusia, Consiliul NRC asigură un mecanism flexibil, mult mai eficace, pentru analizarea, luarea deciziilor şi acţionarea în comun, pe principiul consensului.

Activitatea NRC vizează: 

- lupta împotriva terorismului;

- managementul crizelor;

- neproliferarea armelor de distrugere în masă; 

- operaţiile de cercetare şi salvare pe mare;

- cooperarea dintre militari; 

- cooperarea în domeniul apărării civile.

Colaborarea dintre Rusia şi Alianţă s-a remarcat nu doar în misiunile de menţinere a păcii, ci şi în procesul de reformă a armatei ruse. Astfel, la 3 iulie 2002, s-a înfiinţat la Moscova Centrul de pregătire, consultanţă şi informare în spijinul personalului militar rus disponibilizat.

 

3.2. Principalele transformări care au loc în sistemul repartizării forţelor militare 

Analiştii militari apreciază că într-o perioadă relativ scurtă de timp se vor produce schimbări considerabile în sistemul repartizării forţelor militare în Europa. Aceştia analizează posibila transferare a bazelor militare americane din Europa de Vest în ţările din Europa Centrală şi de Est. Printre ţările vizate sunt Marea Britanie, Italia şi, în special, Germania. În grupul ţărilor unde vor fi dislocate trupele americane sunt incluse Polonia, Bulgaria şi România.

Planurile comandamentului american de mutare a bazelor au fost date publicităţii în anul 2001. Potrivit acestora, se observă o reducere permanentă a numărului de soldaţi americani staţionaţi pe teritoriul statelor europene: dacă în anul 1980 în afara teritoriului SUA îşi satisfăceau serviciul militar 689.000 de soldaţi, în 2001 acest număr s-a redus la 255.000. În al doilea rând, are loc o transformare calitativă a forţelor americane, existând tendinţa de a trece de la baze mari, cu garnizoane de zeci de mii de soldaţi, la baze mai mici şi mai flexibile.

În cazul recentului conflict din Golf, SUA a fost promotorul unei politici dure faţă de regimul irakian, fiind în căutare de aliaţi pentru susţinerea acţiunilor militare. În calitatea aceasta s-au manifestat, în primul rând, statele considerate de analişti ca făcând parte din "noua Europă": Republica Cehă, Polonia, Bulgaria, România, Ungaria. Totodată, statele ce nu au susţinut operaţia militară şi s-au pronunţat foarte clar în acest sens au fost chiar aliatele tradiţionale ale SUA, Franţa şi Germania, aşa-numita "Europă veche".

În această situaţie, transferul bazelor militare permite SUA rezolvarea concomitentă a două probleme. Actualmente, în Germania staţionează una din cele mai mari grupări militare americane aflate în afara graniţelor SUA, cu aproximativ 78.000 de soldaţi. Anual, din bugetul american se alocă circa 4,2 miliarde dolari pentru aprovizionarea acestui contingent. În acelaşi timp, această bază militară oferă mii de locuri de muncă pentru populaţia locală care lucrează în sfera de servicii. 

Prin această redislocare, analiştii politici consideră că SUA vor putea să atingă câteva scopuri. În primul rând, va contribui la dezvoltarea statelor Europei Centrale, bazele militare aducând un venit considerabil bugetelor locale, estimat la milioane de dolari. Analiştii militari apreciază că Polonia va fi principalul beneficiar al transferului de baze militare, rata şomajului în această ţară fiind de circa 20%. În al doilea rând, îşi va extinde zona de prezenţă militară, precum şi cea de influenţă în estul Europei. Unul din aerodromurile militare se preconizează să fie dislocat în localitatea Bjala-Podlasca, la numai 30 kilometri de graniţa cu Belarus. Bulgaria a propus experţilor americani 4-5 localităţi pentru examinarea posibilităţii de a disloca acolo trupele militare americane. Bazele militare se vor transfera în regiunea din imediata apropiere cu zona intereselor naţionale ale Rusiei. Potrivit experţilor militari americani, bazele se transferă pentru a fi mai aproape de posibilele zone de conflict şi de centrele organizaţiilor teroriste.

Rusia încă nu s-a pronunţat clar asupra acestei probleme. Specialiştii ruşi atenţionează asupra prevederilor Tratatului de bază Rusia-NATO. În tratat este stipulat faptul că pe teritoriul statelor noi primite în Alianţa Nord-Atlantică nu vor fi create baze militare mari, cu toate că nu există precizări privind reformarea bazelor deja existente. De asemenea, experţii ruşi atrag atenţia asupra stipulărilor Acordului despre Forţele Armate Convenţionale din Europa, care stabileşte restricţii la cantitatea tehnicii militare grele pentru fiecare stat european.

Asemenea schimbări în sistemul repartizării forţelor militare şi mutarea centrelor militare importante mai aproape de Rusia ar putea provoca acţiuni de răspuns din partea acestui stat. Este posibil ca Rusia să încerce cel puţin să nu reducă prezenţa sa militară în regiune, dacă există posibilitatea creării de baze noi ale NATO în regiune. 

 

3.3. Opinii privind viitoarea dislocare a trupelor americane 

 

Prestigioase publicaţii au dezbătut recent planurile Pentagonului de a muta efective importante ale armatei SUA din "vechea Europă" pe teritoriile fostelor ţări comuniste. 

Cotidianul "The Guardian" apreciază că, în timp ce SUA îşi retrag aproximativ 4.500 de soldaţi din Arabia Saudită, unde prezenţa acestora în zonele sfinte ale Islamului au cauzat numeroase nemulţumiri, Pentagonul îşi accelerează planul de mutare a sute de mii de soldaţi din bazele aflate pe teritoriul Germaniei în noi baze din România, Ungaria, Polonia şi Bulgaria. 

În acest sens, "The Guardian" subliniază informaţiile potrivit cărora Divizia I blindată a armatei SUA nu se va reîntoarce la baza din Germania, ceea ce demonstrează noile intenţii ale Pentagonului. În prezent, SUA deţin mai mult de 112.000 soldaţi în bazele din Europa, iar 80% dintre aceştia se află pe teritoriul Germaniei. Unul din avantajele deciziei de mutare a trupelor ar fi costurile de viaţă mai scăzute din ţările est-europene, a căror economie va beneficia, la rândul ei, de prezenţa soldaţilor americani în regiune. 

Potrivit "The Guardian", planul iniţial este acela de a construi baze militare americane la aeroportul bulgar Sarafovo şi în apropierea acestuia, la portul Burgas. De asemenea, alte baze vor fi construite la aeroportul Mihail Kogălniceanu din România şi în portul Constanţa. 

Unul din motivele acestei decizii, relevă "The Guardian", ar putea fi resentimentul autorităţilor americane cauzat de opoziţia Germaniei şi a Franţei faţă de războiul din Irak, aflată în contrast cu sprijinul necondiţionat acordat de estul Europei operaţiunii militare din Golf. Oficialii americani susţin, însă, că nu doar acesta este fundamentul logic al deciziei amintite. "De ce să avem nevoie de trupe în Germania, unde nu se întâmplă nimic? Trebuie să deţii trupe în apropierea porturilor şi a aeroporturilor situate în zona de acţiune. De asemenea, doreşti să le ai într-un loc în care oamenii sunt de acord cu ceea ce faci, astfel încât să nu închidă porturile şi aeroporturile", a declarat un înalt oficial american. 

Ideea este preluată şi de cotidianul "Los Angeles Times", care redă o declaraţie a ministrului american al apărării, Donald Rumsfeld, potrivit căruia noile baze, porturi, aeroporturi şi baze de antrenament din estul Europei vor găzdui un număr limitat de unităţi armate mobile, care să poată fi desfăşurate rapid în Orientul Mijlociu şi Africa. 

Cotidianul "The Independent" apreciază că decizia de mutare a forţelor armate americane din Germania, cât şi planurile Pentagonului privind retragerea trupelor din Arabia Saudită subliniază modul în care războiul din Irak a schimbat priorităţile militare ale SUA. "Urmările războiului sunt, astfel, folosite pentru a remodela normele securităţii internaţionale şi pentru montarea celei mai mari maşinării militare a SUA de la cel de-al doilea Război Mondial până în prezent", consideră analiştii britanici. 

La rândul său, cotidianul "Le Figaro" apreciază că pentru a face faţă ameninţărilor secolului al XXI-lea şi pentru reglarea unor conturi diplomatice, transferarea bazelor SUA ar putea avea urmări până dincolo de graniţele Chinei. Potrivit analiştilor francezi, Pentagonul va căuta noi puncte de sprijin în Filipine şi Vietnam, cu scopul de a contrabalansa situaţia existentă în Japonia şi Coreea de Sud, aliaţi deosebit de reticenţi faţă de staţionarea îndelungată a unor baze militare americane. 

 

 

4. Concluzii

 

 

Noua configuraţie geopolitică care succede încheierea războiului rece şi apariţia noilor tipuri de ameninţări teroriste au determinat regândirea vechilor alianţe şi a strategiilor de securitate ale marilor puteri ale lumii. De asemenea, dinamica şi ciclicitatea diferitelor faze ale cursului unipolaritate-multipolaritate determină reconfigurarea şi ajustarea politicilor globale ale marilor puteri. 

Potrivit documentelor MapN (Direcţia de Planificare Strategică din cadrul Marelui Stat Major al MapN) care analizează actualele tendinţe geostrategice şi evoluţiile pe termen lung în procesul complex de reaşezare a sferelor de influenţă, evoluţia către o lume multipolară va fi de lungă durată, iar comunitatea internaţională va cunoaşte, probabil, o restructurare profundă, în care integrarea globală şi regională va coexista cu tendinţa contradictorie de fragmentare şi ierarhizare a lumii. Amplificarea riscurilor asimetrice printre care terorismul, crima organizată şi proliferarea armelor de distrugere în masă generează tot mai des motive de conflict. În condiţiile diminuării rapide a resurselor naturale, concomitent cu creşterea demografică accentuată, bătălia pentru aceste resurse a rămas cel mai stabil element generator de conflicte. Experţii militari consideră că lupta pentru resurse se va intensifica, iar regruparea ţărilor, în funcţie de interese, în jurul noilor centre de putere se va contura din ce în ce mai clar. 

Între centrele de putere existente la nivel mondial, SUA şi Uniunea Europeană pe de o parte, China şi Japonia pe de altă parte, la care se adaugă Rusia, se vor dezvolta atât relaţii de contestare, dar şi de acceptare, pe baza parteneriatului activ, iniţiat cu declanşarea campaniei mondiale împotriva terorismului. Interesele geostrategice şi geopolitice ale Europei şi SUA vor rămâne convergente, chiar dacă, pe plan economic şi politic, competiţia se va accentua. 

Experţii militari apreciază că actualul şi viitorul context de securitate vor determina schimbări majore atât în fizionomia structurilor de securitate, cât şi în modul lor de acţiune. Secretarul general al NATO avertiza la summit-ul din septembrie 2002 de la Praga că, pe termen mediu, se preconizează un tablou sumbru, omenirea se va confrunta cu cinci pericole majore determinate de: instabilitatea sporită, creşterea fluxurilor de refugiaţi, multiplicarea şi diversificarea actelor de terorism, mărirea numărului de state aflate în criză şi proliferarea fără precedent a armelor de distrugere în masă.

Ca un corolar al celor preconizate de oficialul NATO, războiul din Irak a provocat, chiar înainte de a începe, o dezbinare nedorită a solidarităţii democraţiilor occidentale şi a întregii comunităţii internaţionale, care, după atentatele teroriste din septembrie 2001, părea mai unită ca oricând în lupta împotriva terorismului.

Divergenţele pe tema dezarmării sau a înlăturării regimului lui Saddam Hussein s-au transformat în dispute care au divizat membrii Consiliului de Securitate al ONU, ai Alianţei Nord-Atlantice şi ai Uniunii Europene. Decizia Statelor Unite de a declanşa războiul din Irak nu numai că a generat şi a confirmat ruptura apărută în rândul aliaţilor lor tradiţionali, dar a favorizat formarea a două grupări de interese contradictorii, SUA - Marea Britanie şi aliaţii lor pe de o parte, Franţa - Germania, Rusia şi China pe de altă parte, care au condus la fărămiţarea legăturilor europene. 

Potrivit experţilor militari, evoluţia evenimentelor din Golf va determina schimbări majore nu numai la nivelul lumii arabe, dar va influenţa întreg sistemul de securitate actual. Astfel, vor fi stabilite noi coordonate de dialog politic şi diplomatic în cadrul structurilor de securitate internaţionale, vor fi elaborate noi criterii şi reguli de conducere şi funcţionare a acestora, astfel încât procesul decizional să fie adaptat condiţiilor tot mai complexe impuse de necesitatea combaterii terorismului şi de noile realităţi internaţionale.

Fizionomia ierarhiei mondiale va fi nouă şi imprevizibilă, iar scenariile de constituire a acesteia vor comporta viziuni pe cât de inedite, pe atât de probabile, materializarea lor depinzând de relaţiile dintre actorii principali ai scenei politice mondiale, în care SUA vor deţine, în continuare, pe termen lung, rolul principal.

În acest context, apare ca necesară consolidarea spaţiului de securitate mondial, chiar dacă zonele de influenţă şi sferele de putere au propria lor dinamică. Astfel, echilibrul militar şi geopolitic dintre SUA şi Europa, care are coordonate de securitate şi stabilitate bine definite, evoluează spre noi formule de alianţe şi configuraţii, care vor determina, la rândul lor, stabilitatea, pacea şi securitatea mondială.

